Willelmus, Dei gratia Senonensis archiepiscopus et apostolice sedis legatus, omnibus ad quos littere iste pervenerint, in Domino salutem. Volumus ut innotescat tam futuris quam presentibus quod Boso de Chanlosto, et Iterius, frater ejus, donaverunt ecclesie Beate-Marie Deiloci quicquid habebant in foresta que Preta dicitur, ad extirpandum scilicet et colendum, sicut ecclesia voluerit et potuerit, eo tamen tenore quod annuo censu canonici ejusdem ecclesie dabunt Bosoni, quamdiu vixerit, sex sextarios laudabilis frumenti et sex laudabilis tremesii, ad mensuram Sancti-Florentini, infra octabas Natalis Domini. Simili modo dabunt annuatim Iterio, quamdiu vixerit, in predictis octabis, sex sestarios laudabilis frumenti et sex laudabilis tremesii. De hac censuali annona donat post obitum suum predictus Boso, ecclesie pretaxate, tres sestarios, medietatem frumenti et medietatem tremesii. Similiter et Iterius donat eidem ecclesie, de parte sua, tres sestarios, medietatem frumenti et medietatem tremesii; et obitus eorum in kalendariis canonicorum scribentur, et corpora eorum, et uxorum et filiorum suorum in cimiterio ecclesie honorifice sepelientur, si illuc deportata fuerint, nisi excommunicati fuerint vel nominatim interdicti. Et si alibi sepulturam habuerint, debitum pro eis fiet servicium. Reliquam vero annonam, videlicet decem et octo sextarios heredibus eorum annuatim ecclesia reddet, nisi et heredes terram predictam adversus omnes omni jure adquietabunt. Boso, nec Iterius, nec heredes eorum prefatam annonam alteri ecclesie poterunt dare in elemosinam, nec alicui vendere, aut vadimonio tradere licebit, nisi ecclesie Deiloci, excepto domino ad cujus casamentum terra pertinet, et heredibus qui ei jure hereditario succedere debent, si tamen canonici ejusdem ecclesie propter hoc tale precium dare voluerint quale ab aliis habere poterint (sic). Laudaverunt etiam brocias quas Stephanus, frater eorum, eidem ecclesie pro anima sua donaverat. Si vero in hiis omnibus ecclesie Deiloci controversia illata fuerit, prefati fratres Boso et Iterius, se jure adquietare, et sine fraude, in presentia nostra, super sanctas reliquias juraverunt, assistentibus et presentibus Odone, decano Senonensis ecclesie; Rerico, Meldensi archidiacono; magistro Lumbardo; Galtero de Boi, cantore; Sevino Emblechien et Ansello Surdo, militibus, et aliis multis. Hec omnia laudaverunt Roszaidis, uxor Bosonis et Stephanus, filius ejus et filia ejus Elisabeth et Mathildis, uxor Iterii. Manasses et frater ejus Theodbaldus, domini de Chanlosto, de quorum feodo predicta foresta est illud, idem laudaverunt, hac tamen conditione quod, si de militibus predictis feodum suum saisirent, predicti canonici illis de redditibus prefatis respondere habeant, salvis semper existentibus pactionibus. Ne igitur hoc factum in posterum a memoria deleatur, litteris annotare et sigilli nostri auctoritate confirmare curavimus. Actum, apud Briennonem, anno ab Incarnatione Domini Mº Cº LXº IXº; sacre nostre anno primo, mense martio.